Ліст Аркадзя Смоліча да Вацлава Іваноўскага (8 чэрвеня 1920)
Паважаны дзядзька Іваноўскі!

Добра было-б, каб Вы скарысталі з свайго быцьця у Вільні для гэткіх
справаў:

1 - Справа Грыба. Ён арыштаваны у канцы травеня Дэфэнзіваю і хутка будзе над ім палявы суд. Вінавацяць яго у зносінах з бальшавіцкімі агентамі, утварэньні рэвкома і г. д. Пры мажлівасьці трэба націснуць на Пілсудскага, каб яго выпусьцілі. Мяйсцовыя можа б і зрабілі гэта, але адны аднак баяцца.

2. Справа Акружнаго Школьн. Інспэктара. На мейсца Квека назначылі нейкага Півко, ці штось у гэтым родзе, кандыдата Дважачковага. Кандыдатуры Людкевіча і Янкоўскага, якія ставіў Рачкевіч, адхілены. Трэба
зараз жа падняць гвалт, а то мы ізноў страцім школьны год на змаганьне з інспэктарамі.

3. Абгаварэце у Zarządzie Cyw. справу Нясьвіскай і Маладэчынскай Сэмінарыяў і так сама летніх курсаў для настаўнікаў Берасьцейскага і Віленскага вокругаў. Наагул, - спосабы, каб нам як дастацца у гэты Берасьцейскі вокруг, пасылаць туды інструктароў і г. д.

Урэшці паведамляю Вас, што Ваш прыезд найхутчэйшы вельмі патрэбен дзеля розных повадаў — організацыйных, грашовых і г. д.

Лета сходзіць, а работа — чуць тлее,

Чакаем хутчэйшага павароту

Менск, 8 чэрвеня 1920 Ваш А. Смоліч

P. S. Даведайцеся, калі ласка, як з маёю картаю Беларусі (Wronia, 3, Літаграфія Маца), і наагул разгледзьце справу выдавецтва з Гарэцкім, Знамяроўскім і г. д.

Зноскі

Аркадзь Смоліч
Лісты да Вацлава Іваноўскага
Лісты 1920 года
Лісты, напісаныя ў Мінску
Адукацыя
Польская Рэспубліка (1918—1939)